Per Clausen (EL), 2009-12-03:
Det er jo rart at få bekræftet, at Folketinget er fyldt med søde mennesker.
Det kan jeg for så vidt også godt bekræfte.
Det er derfor, at det er så skuffende, at resultaterne tit bliver så dårlige.
Hvis det sådan kunne forklares med almindelig gemen ondskab, var det jo til at have med at gøre, men nu skyldes det andre ting.
Det her forslag er et rigtig godt forslag.
Det er også et rigtig radikalt forslag.
Der er jo noget paradoksalt i, at når man diskuterer tandsundhed og behandling af sygdom i tænderne, er det nødvendigt som en særlig pointe at gøre opmærksom på i et beslutningsforslag, at det kun omfatter dem, som ikke selv er ansvarlige for deres sygdom.
Vi er nogle, skulle jeg hilse og sige, som er glade for, at det synspunkt ikke har bredt sig til hele sundhedssektoren, at man ikke, når man kommer ind med en eller anden sygdom, får at vide: Det er ærgerligt, men du skulle have tabt dig 20 kg for 10 år siden.
Det er jo i virkeligheden den logik, man bruger, når man snakker om tandbehandling.
Jeg ved så godt, at man der dækker sig ind med, at vi har rigtig godt forebyggelsessystem på tandområdet.
Man kan da frygte den dag, vi får et rigtig godt forebyggelsessystem på resten af sundhedsområdet, for så risikerer man, at det bliver brugt som argument.
Der er altså ingen fornuftige argumenter for, at tandbehandling ikke behandles ligesom alle andre sygdomme.
Der er heller ikke noget fornuftigt argument for at sige, at vi ikke i Danmark godt kunne bruge flere penge på at undgå brugerbetaling inden for sundhedsområdet.
Realiteten er jo, at der er en meget omfattende, meget stor og meget dyr egenbetaling inden for sundhedsområdet i Danmark, som med fordel kunne nedbringes.
Derfor er det fuldstændig rigtigt, som nogle også er kommet lidt ind på, at det er den store prioritering, som er afgørende i den her sag.
Den store prioritering handler om, når man sidder og diskuterer finanslov, om der måske er en lille, marginal skattelettelse til nogle af det her lands allerrigeste, man kunne droppe for at få det her forslag igennem.
Det var jo en mulighed.
Nu kan man selvfølgelig sige, at i forhold til et underskud på statsregnskabet på omkring 90 mia. kr., som vist er blevet til 87 mia. kr. i dag på grund af nogle stigende oliepriser, så er det måske lidt underligt at snakke om, at det her skal finansieres krone for krone.
Men jeg er helt med på, at Det Radikale Venstre på det område er helt urokkelige.
Det er vel også derfor, at det her forslag, når man kommer ind til kernen, burde være vanskeligt at afvise.
For her har man sagt, at man faktisk kun vil gøre tandbehandling gratis for de mennesker, om hvem man med sikkerhed kan sige, at de har ekstra tandsygdomme på grund af en anden lidelse, som de heldigvis får behandlet gratis.
Det er jo godt, at kræftbehandlingen i Danmark er blevet bedre.
Det er godt, at ventelisterne på det område er blevet kortere.
Jeg kunne i Berlingske Tidende læse, at ministeren var næsten lykkelig i dag, da han skulle forholde sig til det.
Da det ikke sker så tit for ministre i den her regering, at de har grund til at være lykkelige, så er det jo rart.
Men er det ikke underligt, at når vi kommer til behandling af de tandsygdomme, som folk ofte får på grund af den behandling, de har fået, så siger vi: Det må I selv betale.
Det næste, jeg vil sige, skyldes jo ikke personlige erfaringer ude fra det virkelige liv med, hvordan det foregår, når man skal hente penge på bistandskontoret til tandbehandling.
Jeg vil bare sige, at når man kommer med listen over alle de kan tandbehandlinger, man kan få tilskud til af det offentlige under sociallovgivningen, er jeg sikker på, at hvis man snakker med nogle af de mennesker, som er afhængige af det, vil man få at vide, at der bl.a. findes det grundlæggende princip, der går ud på, at folk skal have den behandling, som er fagligt forsvarlig, ikke den, som er den almindelige, ikke den normale standard, men den, der er den fagligt forsvarlige.
I dag er det faktisk sådan, at man stadig væk betragter det som fagligt forsvarligt, at tandproblemer løses effektivt og nemt, ved at man rykker tænderne ud og sætter et gebis ind i stedet for.
Derfor får man ikke de rigtige løsninger, hvis de skal finansieres over de sociale kasser.
Det forudsætter, at man har en ret.
Enhedslisten vil støtte det her beslutningsforslag fra Det Radikale Venstre, og vi håber og tror da på, at det her forslag så kan indgå i de overordnede prioriteringer, som skal gennemføres i alle partier forud for næste finanslov.
For hvis man i virkeligheden synes, at det bare er halvt så vigtigt, som man i dag har sagt, så er det helt umuligt at forestille sig, at alle de gode mennesker, der sidder i Folketinget, ikke vil nå frem til, at de godt kan finde de penge.